CELEX: 32016D1455
Language: mt
Date: 2016-04-15 00:00:00
Title: Deċiżjoni Delegata tal-Kummissjoni (UE) 2016/1455 tal-15 ta' April 2016 li temenda l-Anness III tad-Deċiżjoni Nru 466/2014/UE tal-Parlament Ewropew u tal-Kunsill li tagħti garanzija tal-UE lill-Bank Ewropew tal-Investiment kontra telf minn operazzjonijiet ta' finanzjament li jappoġġaw proġetti ta' investiment barra mill-Unjoni Ewropea, fir-rigward tal-Belarussja

6.9.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 238/5
            
         DEĊIŻJONI DELEGATA TAL-KUMMISSJONI (UE) 2016/1455
   tal-15 ta' April 2016
   li temenda l-Anness III tad-Deċiżjoni Nru 466/2014/UE tal-Parlament Ewropew u tal-Kunsill li tagħti garanzija tal-UE lill-Bank Ewropew tal-Investiment kontra telf minn operazzjonijiet ta' finanzjament li jappoġġaw proġetti ta' investiment barra mill-Unjoni Ewropea, fir-rigward tal-Belarussja
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Deċiżjoni Nru 466/2014/UE tal-Parlament Ewropew u tal-Kunsill tas-16 ta' April 2014 li tagħti garanzija tal-UE lill-Bank Ewropew tal-Investiment kontra telf minn operazzjonijiet ta' finanzjament li jappoġġaw proġetti ta' investiment barra mill-Unjoni (1) u b'mod partikolari l-Artikolu 4(2) tagħha,
   Billi:
   
               (1)
            
            
               Kien hemm xi progress fl-oqsma ekonomiċi, soċjali, ambjentali u politiċi fil-Belarussja minn mindu ġiet adottata d-Deċiżjoni 466/2014/UE.
            
         
               (2)
            
            
               F'Jannar 2015, il-Coreper approva lista ta' 29 miżura għat-tisħiħ tal-politika tal-UE ta' impenn kritiku mal-Belarussja. Waħda minn dawk il-miżuri tikkonċerna r-reviżjoni mill-UE tal-approċċ restrittiv tagħha ta' self tal-Bank Ewropew għall-Investiment (BEI) fil-Belarussja.
            
         
               (3)
            
            
               Fil-konklużjonijiet tiegħu tal-1 ta' Ottubru 2015, il-Kumitat Politiku u ta' Sigurtà elenka miżuri konkreti addizzjonali għall-approfondiment tal-politika tal-UE ta' impenn kritiku mal-Belarussja l-aktar il-miżura li tnaqqas ir-restrizzjonijiet fuq il-finanzjament tal-BEI fil-Belarussja.
            
         
               (4)
            
            
               Fil-konklużjonijiet tiegħu dwar il-Belarussja fil-15 ta' Frar 2016, il-Kunsill iddeċieda li jħaffef l-implimentazzjoni ta' miżuri mmirati biex isaħħu l-kooperazzjoni bejn l-UE u l-Belarussja f'għadd ta' oqsma relatati mal-ekonomija, il-kummerċ u l-assistenza, bl-għan li jimmodernizza l-Belarussja u l-ekonomija tagħha u għall-benefiċċju tal-popolazzjoni Belarussa, inkluż fid-dawl tal-adeżjoni mal-Organizzazzjoni Dinjija tal-Kummerċ u f'kooperazzjoni mal-Istituzzjonijiet Finanzjarji Internazzjonali, b'mod partikolari l-BEI u Bank Ewropew għar-Rikostruzzjoni u l-Iżvilupp (BERŻ) skont il-mandati rispettivi tagħhom. Il-Kunsill ħeġġeġ ukoll lill-Belarussja biex taċċellera r-riformi ekonomiċi tant meħtieġa.
            
         
               (5)
            
            
               Passi konkreti meħudin mill-Belarussja li jirrispettaw il-libertajiet fundamentali universali, l-istat tad-dritt u d-drittijiet tal-bniedem ser jibqgħu ċentrali għat-tfassil futur tal-politika tal-UE lejn il-Belarussja.
            
         
               (6)
            
            
               Minħabba l-iżviluppi politiċi fil-Belarussja, l-appoġġ finanzjarju mill-Unjoni u mill-komunità internazzjonali, inkluż permezz tar-rilassament tar-restrizzjonijiet fuq l-attivitajiet tal-BEI fil-Belarussja, jista' jgħin biex il-pajjiż jiżviluppa s-settur privat tiegħu, itejjeb l-infrastruttura u jrawwem it-tkabbir tal-produttività, u b'hekk jikkontribwixxi biex jittejbu d-dinamiżmu u r-rendiment ta' tkabbir fuq terminu medju tal-ekonomija tal-Belarussja. Barra minn hekk, l-operazzjonijiet ta' finanzjament mill-BEI li jippromovu l-applikazzjoni ta' standards ambjentali xierqa għandhom jappoġġjaw l-iżvilupp ambjentalment sod u sostenibbli tal-Belarussja.
            
         
               (7)
            
            
               Għalhekk, il-Kummissjoni, bl-involviment tas-Servizz Ewropew għall-Azzjoni Esterna vvalutat li s-sitwazzjoni ekonomika, soċjali, ambjentali u politika globali teħtieġ iż-żieda tal-Belarussja mill-Anness III tad-Deċiżjoni Nru 466/2014/UE, li tistabbilixxi l-lista ta' pajjiżi eliġibbli għal finanzjament mill-BEI skont il-garanzija tal-Unjoni.
            
         
               (8)
            
            
               Id-Deċiżjoni Nru 466/2014/UE għandha għalhekk tiġi emendata kif meħtieġ,
            
         ADOTTAT DIN ID-DEĊIŻJONI:
   Artikolu 1
   F'punt B(2) tal-Anness III tad-Deċiżjoni 466/2014/UE, il-kliem “l-Ewropa tal-Lvant: ir-Repubblika tal-Moldova, l-Ukrajna” huma sostitwiti b' “L-Ewropa tal-Lvant: il-Belarussja, ir-Repubblika tal-Moldova, l-Ukrajna.”
   Artikolu 2
   Din id-Deċiżjoni għandha tidħol fis-seħħ fl-għoxrin jum wara l-pubblikazzjoni tagħha f' Il-Ġurnal Uffiċjali tal-Unjoni Ewropea.
   
      Magħmul fi Brussell, il-15 ta' April 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 135, 8.5.2014, p. 1.